Foto: Drago Sopta/Cropix



GIOVANNI CERNOGORAZ osvojio je zlatnu medalju na Olimpijskim igrama u streljaštvu! U finalu trapa borio se za zlato protiv Massima Fabbrizija, a nakon raspucavanja Cernogoraz je u šestoj rundi potvrdio drugo hrvatsko zlato na Igrama u Londonu.

Giovanni Cernogoraz u drugom je dijelu kvalifikacija, zajedno s Antonom Glasnovićem, u dvije serije promašio samo tri mete što je bilo dovoljno da se obojica plasiraju u finale.



U završnoj olimpijskoj seriji Glasnović je s tri promašaja završio posljednji šesti, no Cernogoraz je bio maksimalno koncetriran te je jedini uz Fabbrizija ostao bez promašaja, pa su njih dvojica krenula u raspucavanje za zlato.





Oba strijelca bila su precizna u prvih pet serija, no u šestoj je prvo Talijan promašio, a Cernogoraz pogotkom došao do najvećeg uspjeha u karijeri.

Zanimljivo je i to kako se novi hrvatski olimpijski pobjednik za Igre u Londonu pripremao u padovi o svom trošku. Cernogoraz je, inače, rođen u Kopru, a trenutno je član velikogoričkog streljačkog kluba Gord, premda živi u Novigradu.

Bronca Aldeehaniju

Bronca je pripala Fehaidu Aldeehaniju, koji je bio bolji u raspucavanju s vlasnikom svjetskog rekorda i dvostrukim olimpijskim pobjednikom Australcem Michaelom Diamondom.

OI, streljaštvo, disciplina trap:

Tekst se nastavlja ispod oglasa

1. Cernogoraz (Hrv) 152 pogotka

2. Fabbrizi (Ita) 151

3. Aldeehani (Kuv) 149

...

6. Glasnović (Hrv) 143